امریکانین پرزیدنتی جو بایدن حکومتی 11 سپتامبر ترور هوجوم‌لاری ایله علاقه‌دار سندلرین یئنی‌دن نظردن کئچیریله‌جگینی و امریکا حکومتی‌نین گیزلی ساخلادیغی سندلرین قوربان‌لارین عائله لریله پایلاشیلاجاغینی آچیقلادی.
امریکا عدالت ناظیرلیگی 11 سپتامبر قوربان‌لاری‌نین عائله‌لرینه هوجوم‌لارلا باغلی داها چوخ معلومات وئریله‌جگینی بیلدیریب.
خاطیرلاداق کی، 11 سپتامبر ترور هوجوم‌لاری‌نین قوربان‌لاری‌نین عائله‌لری کئچن هفته امریکا پرزیدنتینه مکتوب گؤندره‌رک هوجوم‌لارا دایر بعضی سندلرین گیزلی ساخلانیلماغا داوام ائدجگی تقدیرده جو بادن‌دن بو ایل 20-جی ایلدؤنومو مراسیم‌لرینه گلمه‌مه‌سینی ایسته‌ییب‌لر.
امریکا حکومتی سعودی عربیستانی حکومتی‌نین هوجوم‌لارداکی رولو ایله باغلی سندلری گیزلتمکله تنقید اولونور. قوربان‌لارین عائله‌لریندن یوزلرله آدام رهبرلیک‌دن آچیقلاما طلب ائدیر.
سعودی عربیستانی 11 سپتامبر هوجوم‌لاریندا رولو اولمادیغینی بیلدیریر.
آغ ائودن ائدیلن شرحده یازی‌لانا گؤره، "حکومت قانون چرچیوه‌سینده ماکسیموم درجه‌ده شفاف‌لیغی تامین ائتمکده قرارلی‌دیر.
جو بایدن عدالت ناظیرلیگی‌نین امریکا حکومتی‌نین بون‌دان اول گیزلی ساخلادیغی سندلری یئنی‌دن نظردن کئچیرمه و قوربان‌لارین عائله لریله پایلاشما ایله باغلی آددیمینی مثبت قارشیلاییب".
قئید ائدک کی، امریکادا 11 سپتامبر 2001-جی ایل ترور هوجوم‌لاریندا 4 یولجو اوچاغی قاچیریلیب، اونلاردان ایکیسی اکیز قولله‌لره چارپیلیب، بیری پایتاخت واشینگتن-دا پنتاگونو هدف آلارکن، دؤردونجو اوچاق ایسه اف-16-لار طرفیندن پنسیلوانیا چؤلونده سالینیب. طیاره هوجوم‌لاری نتیجه‌سینده تخمینن 3 مین نفر حیاتینی ایتیریب.
